Perussuomalaisista eronnut Matti Torvinen (sin) pitää tiedotustilaisuuden kello 13.30 eduskunnassa.

Kansanedustaja Matti Torvinen (sin) kertoo omasta poliittisesta tulevaisuudestaan kello 13.30 eduskunnassa. JARNO KUUSINEN/AOP

Tiedotusvälineille lähetetyn kutsun mukaan Torvinen kertoo ennen täysistuntoa, minkälaisia ratkaisuja hän on päättänyt tehdä oman poliittisen tulevaisuutensa ja Sinisen tulevaisuuden suhteen.

Kutsun sisältö viittaa vahvasti siihen, että Torvinen olisi vaihtamassa taas puoluetta.

Perussuomalaisten Lapin piirin puheenjohtajana toiminut Torvinen erosi perussuomalaisista kesäkuun lopussa. Torvinen nousi heinäkuun alussa eduskuntaan Hanna Mäntylän siirryttyä Euroopan neuvoston sihteeristöön.

Torvisen loikkaaminen toiseen puolueeseen olisi sikäli yllättävää, että hän oli vain muutama viikko sitten luovuttamassa Sampo Terhon (sin) kanssa sinisten keräämiä kannattajakortteja oikeusministeriöön.

Iltalehti ei tavoittanut Torvista kommentoimaan asiaa. Eduskunnan keskuskansliaan ei ole ainakaan toistaiseksi toimitettu tietoa mistään Torvista koskevasta muutoksesta.